CELEX: 32007D0592
Language: lv
Date: 2007-08-24 00:00:00
Title: 2007/592/EK: Komisijas Lēmums ( 2007. gada 24. augusts ), ar ko groza Lēmumu 2006/656/EK attiecībā uz to teritoriju sarakstu, no kurām Kopienā ir atļauts ievest tropu dekoratīvās zivis (izziņots ar dokumenta numuru K(2007) 3960) (Dokuments attiecas uz EEZ )

29.8.2007   
            
            
               LV
            
            
               Eiropas Savienības Oficiālais Vēstnesis
            
            
               L 224/5
            
         
      KOMISIJAS LĒMUMS
   
   (2007. gada 24. augusts),
   ar ko groza Lēmumu 2006/656/EK attiecībā uz to teritoriju sarakstu, no kurām Kopienā ir atļauts ievest tropu dekoratīvās zivis
   (izziņots ar dokumenta numuru K(2007) 3960)
   (Dokuments attiecas uz EEZ)
   (2007/592/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū (1), un jo īpaši tās 19. panta 1. punktu,
   tā kā:
   
               (1)
            
            
               Komisijas 2006. gada 20. septembra Lēmuma 2006/656/EK, ar ko nosaka dzīvnieku veselības nosacījumus un sertifikācijas prasības dekoratīvo zivju importam (2), I pielikuma II daļā ir noteikts to teritoriju saraksts, no kurām Kopienā ir atļauts ievest tropu dekoratīvās zivis. Šajā sarakstā ir iekļautas visas Pasaules Dzīvnieku veselības organizācijas (OIE) dalībvalstis.
            
         
               (2)
            
            
               Tropu dekoratīvās zivis nav uzņēmīgas pret Direktīvas 91/67/EEK A pielikumā minētajām slimībām un rada relatīvi nelielu apdraudējumu dzīvnieku veselības stāvoklim Kopienā. Uzskata, ka dalībai OIE ir jāizpilda kritēriji, kā minēts Direktīvas 91/67/EEK 19. panta 2. punktā, kas trešām valstīm jāievēro, lai tās varētu eksportēt tropu dekoratīvās zivis uz Kopienu, jo tā nodrošina, ka pārējās OIE dalībvalstis vienmēr tiek informētas par ūdensdzīvnieku saslimšanas gadījumiem.
            
         
               (3)
            
            
               Maldīvu salas bija svarīga tropu dekoratīvo zivju eksportētājvalsts uz dažām dalībvalstīm, bet tās aizvien nav OIE dalībnieces. Tomēr ar 2007. gada 9. maija vēstuli Maldīvu salas apņēmās pievienoties OIE un izpildīt šīs dalības pienākumus pagaidu periodā, pirms tās oficiāli kļūst par OIE dalībniecēm.
            
         
               (4)
            
            
               Maldīvu salas jāiekļauj Lēmuma 2006/656/EK I pielikuma II daļā, pirms tās oficiāli pievienojas OIE. Tomēr, ja Maldīvu salas nav pievienojušās OIE vēlākais līdz 2007. gada 31. decembrim, pēc šā datuma tropu dekoratīvo zivju ievedumus no šīs valsts Kopienā vairs neatļauj.
            
         
               (5)
            
            
               Tāpēc attiecīgi jāgroza Lēmums 2006/656/EK.
            
         
               (6)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmuma 2006/656/EK I pielikumu groza saskaņā ar šā lēmuma pielikumu.
   2. pants
   Šis lēmums ir adresēts dalībvalstīm.
   
      Briselē, 2007. gada 24. augustā
      
         
            Komisijas vārdā —
         
            Komisijas loceklis
         
         Markos KYPRIANOU
         
      
   
   
      (1)  OV L 46, 19.2.1991., 1. lpp. Direktīvā jaunākie grozījumi izdarīti ar Regulu (EK) Nr. 806/2003 (OV L 122, 16.5.2003., 1. lpp.).
   
      (2)  OV L 271, 30.9.2006., 71. lpp.
   
      PIELIKUMS
      Lēmuma 2006/656/EK I pielikuma II daļai pievieno šādu tekstu:
      
         “Maldīvu salas, līdz laikam, kad tās pievienosies OIE. Ja Maldīvu salas nav kļuvušas par OIE dalībvalsti līdz 2007. gada 31. decembrim, pēc šā datuma tropu dekoratīvo zivju ievedumus no šīs valsts vairs neatļauj.”